Europäesche Wirtschafts- a Sozialcomité

Den Europäesche Wirtschafts- und Sozialcomité (EWSC; EWSA op Däitsch; CESE op Franséisch) huet eng berodend Funktioun an der Europäescher Unioun. E gouf 1957 duerch d'Traitéë vu Roum geschaf. An him si Patronat, Gewerkschaften, Baueren, Konsumenten, an aner Interessegruppe vertrueden, déi zesummen déi "organiséiert Biergerschaft" forméieren.

Déi genee Zesummesetzung, d'Organisatioun an d'Aufgabe vum EWSC sinn an den Artikelen 257 bis 262 vum Traité iwwer d'Europäesch Communautéit gereegelt.
 Memberen 

Den EWSC huet 329 Memberen, déi sech, jee no hirer Gréisst, op d'Memberstaate vun der EU verdeelen.

D'Membere ginn zwar vun de Regierunge vun de Memberslänner proposéiert, mä sinn an hirer Aarbecht komplett onofhängeg. Si ginn op fënnef Joer ernannt, a kënnen eng zweet Kéier erëmernannt ginn.

Déi 6 Lëtzebuerger Membere sinn (Stand: Oktober 2020):
Nobert GeisenDen Norbert Geisen op memberspage.eesc.europa.eu, Claudine OttoD'Claudine Otto op memberspage.eesc.europa.eu, Jean-Claude RedingDe Jean-Claude Reding op memberspage.eesc.europa.eu, Marco WagenerDe Marco Wagener op memberspage.eesc.europa.eu, Marie Josiane WillemsD'Marie Josiane Willems op memberspage.eesc.europa.eu a Romain WolffDe Romain Wolff op memberspage.eesc.europa.eu.

 Aufgaben 
Den EWSC huet just eng Beroder-Funktioun, kann also keng Decisiounen huelen, déi definitiv wieren. Hie muss awer consultéiert ginn, wann et ëm Gesetzesprojete geet, déi d'Wirtschafts- oder Sozialpolitik vun der EU uginn. Zanter dem Traité vu Maastricht sinn d'Gebidder ausgespreet ginn op Ëmwelt, Erzéiung, Konsumenteschutz, Gesondheet, indirekt Besteierung, transeuropäesch Réseauën a Strukturfongen. Sou gëtt hien Avisen of bei Propositiounen, déi d'Europäesch Kommissioun dem Europäesche Parlament an dem Conseil vun der Europäescher Unioun mécht. A politesche Gespréicher mat der Kommissioun, dem Parlament oder dem Rot vertrëtt den EWSC d'Interessen an d'Positioune vu senge Memberen.

De Comité kënnt an enger Vollversammlung zesummen. D'Avisen, déi do ugeholl ginn, ginn a 6 Ënnercomitéën (oder "Fachgruppen") 
virbereet, déi thematesch organiséiert sinn. All 2 Joer ginn aus senger Mëtt e President an 2 Vizepresidente gewielt.

Den EWSC huet säi Sëtz zu Bréissel.

 Kuckt och 
 Institutioune vun der Europäescher Unioun

 Um Spaweck 
 Offiziell Websäit vum EWSC (en./fr.)

Wirtschafts- a Sozialcomité